**Anotimpuri**

*Cârdei V. Mariana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Primăvara a gătit

natura-n smaralde,

dalbe flori i-a dăruit,

înşirate-n salbe.

Pe toate le-a poleit

în raze de soare,

a sădit dorul, iubirea,

dragostea cea mare.

A venit splendidă vara

cu plămada vieţii,

transformând în roadă,

floarea tinereţii.

A avut grijă să-i dea

căldură şi ploaie,

făcând din sevă nectare,

arome, culoare.

Tronând carul alegoric

apăru toamna bogată

etalându-şi trei medalii:

din aur, argint, aramă…

Roadele au fost culese,

a fost un festin

cu bucate multe, alese,

stropite cu vin.

Iată, iarna - o regină,

în mantie de hermină,

ce soseşte chiar acum,

în Ajun de Crăciun.

Pentru marea sărbatoare,

a naşterii lui Isus,

a-nceput fulgi albi să cearnă,

troienind dinspre apus.